Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 1 Pv 346/12/3309	Trenčín, 15.11.2012
EEČ : 2-28-186-2012

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Trenčín
Podľa § 215 odsek 1 písmeno d (§ 9 odsek 1 písmeno e) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Dňa 10.04.2012 o 21,15 hod. vošiel do nákupného centra XXXXX v Trenčíne, kde z pultu zobral 1 ks konzervy s údeným mäsom v hodnote 1,49 € a prešiel cez pokladňu bez zaplatenia, pričom bol prichytený pracovníkom SBS XXXXX, hoci bol dňa 19.01.2012 postihnutý blokovou pokutou 10 € za priestupok voči majetku podľa § 50 ods.1 Zák. č. 372/1990 o priestupkoch.
lebo je trestné stíhanie neprípustné podľa § 9 odsek 1 písmeno e
Odôvodnenie:
           Poverený príslušník OR PZ, XXXXX, uznesením sp. zn. ORP-528/TN-TN-2012 zo dňa 10.04.2012 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX pre prečin krádeže podľa § 212 odsek 2 písm. f) Trestného zákona na vyššie uvedenom skutkovom základe.

Z dôkazov zabezpečených v priebehu skráteného vyšetrovania jednoznačne vyplýva, že skutok sa stal  a spáchal ho obvinený. 

     V priebehu skráteného vyšetrovania bol vypracovaný znalecký posudok z odboru zdravotníctvo a farmácia, odvetvie psychiatria, v ktorom znalci okrem iných skutočností konštatujú, že obvinený XXXXX v čase spáchania trestnej činnosti vzhľadom na svoj duševný stav vedel rozpoznať protiprávnosť a spoločenskú nebezpečnosť svojho konania v rozsahu podstatne, forenzne významne, zmenšenom. Schopnosť ovládať toto svoje konanie bola u obvineného XXXXX v čase spáchania trestnej činnosti vymiznutá. U obvineného XXXXX v čase spáchania trestnej činnosti išlo o duševnú chorobu v zmysle choromyseľnosti, ktorú nenápadne, nediagnostikovane a neliečené v minulosti prekonal  schizofrénnu poruchu, ktorá u neho s pravdepodobnosťou blížiacou sa istote prebehla ako solitérna ataka a zanechala po sebe na jeho osobnostnej štruktúre defekt, ktorý sa skombinoval s organickou poruchou osobnosti, do istej miery podmienenej etyltoxicky. Výsledným stavom je navyše depresívny syndróm i s opakovane sa
manifestujúcimi suicidálnymi ideáciami. Jedná sa u posudzovaného o masívne narušenie integrujúcich funkcií osobnosti.

Podľa §23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 

Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Vzhľadom na uvedené skutočnosti bolo preto potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do 3 dní odo dňa  jeho oznámenia na Okresnú prokuratúru v Trenčíne. Sťažnosť má odkladný účinok. 

JUDr. Pavol Balaj, ml.
prokurátor